Koronavirus: Miljoene in China terug by werkMense loop Vrydag in ‘n ondergrondse treinstasie in Hongkong. (Foto: Kin Cheung, AP) Miljoene mense in China het Maandagoggend teruggekeer werk toe nadat die Chinese Nuwejaar-vakansietydperk einde verlede maand verleng is weens die gevreesde koronavirus. Die dodetal staan tans op 910 met meer as 40 000 bevestigde gevalle. Altesaam 97 nuwe sterftes is Sondag aangeteken terwyl 3 281 pasiënte intussen van die virus herstel en gister uit die hospitaal ontslaan is. Voorsorgmaatreëls is getref te midde van talle Chinese burgers wat vandeesweek terugkeer werk toe. Dié maatreëls sluit verkorte werksure in. Slegs ’n beperkte aantal sakeondernemings sal vandag hul deure open terwyl ander werkers van die huis af sal werk. ‘n Pasiënt word Sondag getoets vir die koronavirus. (Foto: Gao Xiang/Xinhua via AP) Intussen het nog 60 mense aan boord van die Diamond Princess positief vir die koronavirus getoets. Die skip is reeds geruime tyd in ’n hawe in Jokohama in Japan vasgemeer terwyl sowat 3 700 passasiers een vir een getoets moes word. Diegene wat tot dusver met die virus gediagnoseer is, word tans in plaaslike hospitale behandel. Bronne: BBC, CNN, ANA